See meetod on rakendatav alati, kui meil on tegemist ühekordse ülesandega, mis tuleb lahendada kindlaks tähtajaks. Mõistet "ülesanne" tuleb siinkohal käsitleda kõige laiemalt. Koolis kavandatakse õpilasvahetust sõpruskooliga ja nimetatakse seda projektiks. Arvutifirmas töötatakse välja uut infotehnoloogilist lahendust oma kliendile ja sellest räägitakse omavahel kui projektist. Kinnisvaraarendusega tegelev firma muudab vana mahajäetud tehasehoone kaasaegseks büroohooneks ja nimetab ka  seda projektiks. Reklaamifirma korraldab mingi ettevõtte või toote reklaamikampaaniat ja see on nende jaoks projekt. Need on ainult vähesed näited sellest, kui erinevates valdkondades kasutatakse projektijuhtimise meetodeid.